Kjære Krigsveteraner, kjære borgere av Kongeriket Norge!

Gratulerer så hjertelig med frigjøringsdagen og krigsveterandagen 8. mai!

Når jeg sier krigsveteraner, mener jeg ikke bare alle de modige kvinner og menn som sloss for, og gav alt for et fritt Norge etter mange års okkupasjon av Tyskerne.

Jeg tenker også på alle de menn og kvinner som i alle årene etter krigen og til i dag har stilt til tjeneste for Kongen, Fedrelandet og Flaggets heder i utallige misjonsområder for å opprettholde nettopp denne friheten som Norge nå nyter så godt av.

Jeg mener at det knapt finnes noe bedre sted å snakke om dette, enn ved statuen av en av Norges fremste Krigshelter, nemlig Max Manus. Jeg antar at de fleste som er til stede her i dag, kjenner Max Manus sin historie og hva han og hans våpenbrødre utrettet. Hvem kjenner ikke til de mange historiene om aksjonene som så dristig ble utført av nettopp karer som Max Manus, Gunnar Sønsteby, Gregers Gram og for ikke å glemme Joachim Rønneberg. Det er mange, mange flere som fortjener å nevnes, men selv om de ikke nevnes her i dag, er de med oss i ånden. Det er vår PLIKT å huske disse historiene!

Disse menn og kvinners gjerninger har gått inn i historien som eksempler på det ypperste av hva mennesker kan prestere når dagen kommer og man må ta viktige valg.

Alle de vi nå endelig anerkjenner som Krigshelter fra den andre verdenskrig kunne godt latt vær å gjøre noe som helst, men i farens stund valgte de å være aktive og ta ett skritt fram, vel vitende om de grusomme konsekvenser dette kunne få både for dem selv og for de som stod dem nær. Usikkerheten var total, men de stod på og jobbet hardt for det de av sitt hjerte trodde på. Felles var tanken om et fritt Norge og et trygt og bedre liv for alle borgere.

Norge er et av verdens beste og tryggeste land å bo i, og det har kostet menneskers innbitte kamp og sågar menneskers liv å oppnå dette. En slik fred må vedlikeholdes.

I tiden etter andre verdenskrig og fram til i dag har Norge bidratt til verdenssamfunnets fred ved å stille soldater til utallige misjoner over hele kloden. Dette er mennesker som kunne latt være å gjøre noen ting som helst, men som, når det trengtes, valgte å være aktive og ta et skritt fram, vel uvitende om hva som ventet dem og hvilke konsekvenser det kunne få for dem selv eller mennesker rundt dem.

Disse menneskene er også krigshelter, og det er gledelig at Kongeriket endelig har begynt å ta ansvar for både våre helter fra andre verdenskrig, og for de som har tjent landet i fremmede strøk i alle disse årene etter krigen.

Når våre gamle helter fra andre verdenskrig selv sier at tjenesten etter krigen må ha vært like tøff og til tider tøffere enn det de selv opplevde, er det en fantastisk anerkjennelse av den jobben som er gjort og som fortsatt gjøres utenfor landets grenser, på vegne av Norge.

Det er mange likheter også på det praktiske plan mellom krigens motstandsmenn og kvinner, og oss som ivaretar operasjoner i utlandet på vegne av Norge. Den kunnskap de den gang tilegnet seg og de erfaringer de gjorde seg, er direkte overførbare til situasjoner vi opplever i tjeneste i utlandet i dag.

Jeg var selv i kamp for under en uke siden, hvor vi som var der, sloss side om side med våre lokale våpenbrødre. Motivet bør være kjent: Drømmen om et land uten terrorisme og undertrykking av mennesker og for et bedre og tryggere liv for landets borgere.

Å være i kamp sammen, med alle de sterke inntrykk og opplevelser, knytter mennesker veldig tett sammen. Når jeg selv ser mennesker i øynene, som har vært med på slike ting, ser jeg noe som bare mennesker med slike erfaringer har felles.

Det som har slått meg, er at når jeg møter krigsveteraner fra den andre verdenskrig, senest fredag forrige uke, ser jeg det samme i øynene deres. Jeg opplever en taus forståelse og forbrødring uten utveksling av ord.

Jeg opplever at selv om våre krigserfaringer er adskilt med rundt 70 år, har vi noe til felles. Vi er krigsveteraner, og står fram for Kongeriket når det kreves. Det er vår oppgave.

Max Manus er nærmest en personifisering av det mot, den offervilje og den innsats som krevdes og som fortsatt kreves av landets krigsveteraner. Han har vært en inspirasjon både for meg selv og mange av mine kollegaer i Forsvaret både stadig og tidligere tjenestegjørende.

Det er derfor en stor personlig ære å få lov til å bekranse minnesmerket over Max Manus og på denne måten trekke linjene fra krigens helter til dagens krigsveteraner.

Må Max Manus minne lever videre i oss alle i evig tid.